section_heading: Povijest
paragraph_text: Četvrta armija je u lipnju 1916. snažno je napadnuta u Brusilovljevoj ofenzivi (4. lipnja – 20. rujna 1916.). Položaji armije gotovo su u potpunosti uništeni preciznim ruskim bombardiranjem, te su već prvog dana probijeni na više mjesta. Navedeno je uzrokovalo gotovo panično povlačenje 4. armije, te masovnu predaju njezinih jedinica tako da je armija gotovo prestala biti efektivna vojna snaga. Navedeno je uzrokovalo smjenu zapovjednika 4. armija Josefa Ferdinanda kojega je 7. lipnja 1916. na mjestu zapovjednika zamijenio general pukovnik Karl Tersztyanszky. Nakon primitka pojačanja 4. armija je uspjela konsolidirati svoje položaje, te zaustaviti rusko napredovanje koje je polako gubilo zamah. Tersztyanszky je 4. armijom zapovijedao do ožujka 1917. kada ga je na mjestu zapovjednika zamijenio general pukovnik Karl von Kirchbach, dotadašnji zapovjednik 3. armije.